Kleuters met ŉ mes aangeval tydens huisbraakArgieffoto Twee seuntjies, onderskeidelik twee en drie jaar oud, is tydens ŉ huisbraak in Dobsonville, Soweto, met ŉ mes aangeval. “Die voorval het Dinsdagaand omstreeks middernag in Dobsonville X3 plaasgevind,” het ao Kay Makhubela, woordvoerder van die polisie, gesê. “Die tweejarige is drie keer in sy kop gesteek en die driejarige is agt keer in sy lyf gesteek.” Die kinders is na ŉ hospitaal geneem vir behandeling, maar daar is nog nie verdere inligting oor hulle toestand beskikbaar nie. Die diewe het elektriese toestelle uit die huis gesteel waar die kinders geslaap het. “Daar is vermoedelik twee mans betrokke,” het Makhubela gesê. Niemand is nog in hegtenis geneem nie. Die polisie ondersoek ŉ saak van huisbraak en poging tot moord. Enigiemand met inligting oor die voorval word versoek om met die polisie in verbinding te tree.